আট মাস পর জাতীয় দলের হয়ে মাঠে নামলেন তিনি। মঙ্গলবার আর্জেন্তিনার ট্রেনিংয়ে লিওনেল মেসি নামতেই পাল্টে গেল শিবিরের ছবি। সের্জিও আগুয়েরো তো বলেই ফেলেছেন, ‘‘জাতীয় দলে লিও যোগ দেওয়ায় স্বস্তি পেলাম।’’ 
আর্জেন্তিনার হয়ে শেষবার মেসি খেলেছিলেন গত বছর জুলাইয়ে। ২০১৮-য় রাশিয়া বিশ্বকাপের যোগ্যতা অর্জন পর্বের খেলায় আগামী বৃহস্পতিবার আর্জেন্তিনা নামছে চিলের বিরুদ্ধে। তারপরই ঘরের মাঠে ৩০ মার্চ আর্জেন্তিনার দ্বিতীয় ম্যাচ বলিভিয়ার বিরুদ্ধে। এর চেয়েও গুরুত্বপূর্ণ তথ্য, নিজেদের গ্রুপে আর্জেন্তিনা এই মুহূর্তে ছ’নম্বরে! গ্রুপের সেরা ছ’টি দল বিশ্বকাপের মূল পর্বে উঠবে। যদিও তাদের এখনও বাকি ১৪টি ম্যাচ। মেসি আসার পর আগুয়েরো বলেছেন, ‘‘লিও আসার পর মনে হচ্ছে সবচেয়ে গুরুত্বপূর্ণ ফুটবলারকে আমরা পেলাম।’’
এদিকে, ৩০ মার্চ বলিভিয়ার বিরুদ্ধে গুরুত্বপূর্ণ ম্যাচের এক সপ্তাহ আগেও মারিও আলবার্তো কেম্পেস স্টেডিয়াম তৈরি না হওয়ায় ক্ষুব্ধ আগুয়েরো। সম্প্রতি ওই মাঠে একটি সাংস্কৃতিক অনুষ্ঠান হওয়ায় মাঠ নষ্ট হয়ে গিয়েছে বলে অভিযোগ আর্জেন্তিনার ফুটবলারদের।